P. Abrhan, poslanec: (2007-03-21):
Ale poďme postupne a pozrime sa, čo k tejto problematike hovorí programové vyhlásenie vlády v časti Verejná správa: „V čo najkratšom termíne vláda Slovenskej republiky zruší krajské úrady, ktorých kompetencie prejdú na územnú samosprávu. Vykonané opatrenia by mali zároveň zlepšiť výkon koordinačných úloh štátu v zabezpečovaní sociálno-ekonomického rozvoja v území a pri riešení krízových situácií.“ Na prvý pohľad by sa mohlo zdať, že uvedený materiál je v súlade s programovým vyhlásením vlády, na prvý pohľad. V programovom vyhlásení vlády sa totiž hovorí nielen o tom, že vláda zruší krajské úrady, ale aj o tom, že ich kompetencie prejdú na územnú samosprávu. Z uvedeného je zrejmé, že zámerom vlády bolo zrušiť v čo najkratšom čase aj špecializované krajské úrady a ich kompetencie presunúť na územnú samosprávu. Tento návrh však nič také neobsahuje, a teda nie je plnením programového vyhlásenia vlády, možno jeho prvou etapou. Uvidíme, koľko etáp budeme evidovať na sklonku volebného obdobia. Dúfam, pán minister, že z toho nechcete urobiť Preteky mieru, ak áno, tak potom v úvodnej časovke ste už dosť zaostali. Z návrhu zákona je jasné, že vládna koalícia sa nezhodla na rušení všetkých krajských úradov alebo aspoň tých, ktorých kompetencie by mohla preniesť na územnú samosprávu. A tak predložila návrh zákona, ktorým ruší krajské úrady v gescii Ministerstva vnútra Slovenskej republiky. V informácii o výsledkoch analýzy vývoja a súčasného stavu verejnej správy, ktorú schválila vláda, sa uvádza: „V súvislosti so zrušením krajských úradov bude potrebné zmeniť alebo doplniť viac ako 50 zákonov.“ Tento návrh zákona však tiež nič také neupravuje. Ústavný zákon č. 227/2002 Z. z. o bezpečnosti štátu v čase vojny, vojnového a výnimočného stavu v čl. 9 ods. 6 hovorí, že „predsedom bezpečnostnej rady kraja je prednosta krajského úradu“, a  ods. 8, že „členovia bezpečnostnej rady kraja sú pri výkone funkcie nezastupiteľní“. Váš predkladaný návrh neupravuje tento zákon, aj keď s ním priamo súvisí. Presúva niektoré kompetencie na obvodný úrad v sídle kraja. A tento úrad a jeho prednosta by mal, počítam podľa vás, prevziať úlohy zrušeného krajského úradu. Na základe čl. 9 ods. 4 ústavného zákona bezpečnostná rada kraja ukladá úlohy bezpečnostným radám obvodov. To znamená, že prednosta obvodného úradu v sídle kraja bude teda predsedom bezpečnostnej rady kraja i obvodu a bude ukladať úlohy nielen ostatným obvodom, ale aj sám sebe a kontrolovať aj ich plnenie. Nechcem už diskutovať o tom, na čo v našom právnom poriadku existuje inštitút ústavného zákona so stanoveným kvórom hlasov na schválenie, ak ho môžeme svojvoľne obchádzať takýmto spôsobom. Túto diskusiu nechám pre právnikov. Chcem však pripomenúť, že takýmto spôsobom vnášame neporiadok do orgánov, ktoré v zmysle citovaného zákona majú zachovávať bezpečnosť štátu, pričom čl. 1 ods. 3 tohto ústavného zákona uvádza, že bezpečnostný stav je ten, v ktorom je zachovávaný mier a bezpečnosť štátu, jeho demokratický poriadok, zvrchovanosť, územná celistvosť, nedotknuteľnosť hraníc štátu, základné práva a slobody občanov a v ktorom sú chránené životy a zdravie osôb, majetok a životné prostredie. Navrhované opatrenie nie je teda v súlade s programovým vyhlásením vlády, nakoľko nezlepšuje výkon koordinačných úloh štátu pri riešení krízových situácií. Čo sa týka presunu kompetencií, vychádzam z informácie o výsledkoch analýzy vývoja súčasného stavu verejnej správy, podľa ktorej by mali byť kompetencie zrušených krajských úradov presunuté nasledovne: časť na ministerstvo vnútra a časť na obvodné úrady, a to z oblasti štátneho občianstva, matrík, vnútorných vecí, živnostenského podnikania, pričom odvolacím orgánom by bolo ministerstvo a úsek krízového riadenia a civilnej ochrany obyvateľstva. Ďalej by malo prejsť na ministerstvo hospodárstva vykonávanie štátnej správy v druhom stupni na úseku hospodárskej mobilizácie, ministerstvo obrany vykonávanie štátnej správy v druhom stupni v správnom konaní podľa zákona č. 319/2002 Z. z. o obrane Slovenskej republiky a na ministerstvo financií vykonávanie štátnej správy v druhom stupni vo veciach ukladania pokút podľa zákona č. 381/2001 Z. z. o povinnom zmluvnom poistení zodpovednosti za škodu spôsobenú prevádzkou motorového vozidla. Ako vidno, vôbec nejde o priblíženie výkonu štátnej správy, skôr naopak, jeho vzdialenie a centralizáciu. Ďalšie pôsobnosti krajských úradov sa presúvajú nasledovne: na obvodné úrady správa majetku štátu a na obvodné úrady v sídlach krajov vnútorné veci, vydávanie osobitných označení, preukazov pre vozidlá určené na prevoz ťažko zdravotne postihnutých, krízové štáby krajských úradov, civilná ochrana, integrovaný záchranný systém, hospodárska mobilizácia, krízové plánovanie, rómska problematika, problematika drogovej závislosti, prevencia kriminality a správa majetku štátu, ktorý nie je v správe žiadneho správcu podľa § 5 zákona č. 278/1993 Z. z. o správe majetku štátu, a mimosúdne rehabilitácie podľa zákona č. 87/1991 Zb. o mimosúdnych rehabilitáciách. Nuž ako vidno, napriek návrhu zákona o rušení krajských úradov vôbec nejde o ich rušenie, ale len o premenovanie z krajských úradov na obvodné úrady v sídle kraja. Stačí prestriekať tabule a tváriť sa, že zápasíme s byrokraciou a zlepšujeme výkon štátnej správy. Pripomína mi to oný bradatý vtip s pokazeným autobusom, keď sa cestujúci pýtali tajomníka strany, čo majú robiť, a on im povedal, že nič, len si kľudne sadnite a tvárte sa, že sa veziete. Nuž v tomto autobuse sa s vami nepoveziem, pán minister. Preto záverom môjho vystúpenia dovolím si predložiť procedurálny návrh v súlade s § 73 ods. 3 písm. b), aby sme nepokračovali v rokovaní o tomto návrhu zákona. Ďakujem pekne. (Potlesk.)